CELEX: 32019R2243
Language: hu
Date: 2019-12-17 00:00:00
Title: A Bizottság (EU) 2019/2243 Végrehajtási Rendelete 2019. december 17 az (EU) 2018/1972 európai parlamenti és tanácsi irányelv alapján a nyilvánosan elérhető elektronikus hírközlési szolgáltatásokat nyújtó szolgáltatók által használandó szerződésösszefoglaló-minta létrehozásáról (EGT-vonatkozású szöveg)

30.12.2019   
               
               
                  HU
               
               
                  Az Európai Unió Hivatalos Lapja
               
               
                  L 336/274
               
            
         A BIZOTTSÁG (EU) 2019/2243 VÉGREHAJTÁSI RENDELETE
         2019. december 17
         az (EU) 2018/1972 európai parlamenti és tanácsi irányelv alapján a nyilvánosan elérhető elektronikus hírközlési szolgáltatásokat nyújtó szolgáltatók által használandó szerződésösszefoglaló-minta létrehozásáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Elektronikus Hírközlési Kódex létrehozásáról szóló, 2018. december 11-i (EU) 2018/1972 európai parlamenti és tanácsi irányelvre (1) és különösen annak 102. cikke (3) bekezdésére,
         mivel:
         
                     (1)
                  
                  
                     A nyilvánosan elérhető elektronikus hírközlési szolgáltatásokat nyújtó szolgáltatók által az (EU) 2018/1972 irányelv 102. cikkének (1) és (2) bekezdése értelmében a fogyasztók, mikro- és kisvállalkozások és nonprofit szervezetek rendelkezésére bocsátandó szerződés-összefoglaló fő elemeinek azonosítása érdekében létre kell hozni egy dokumentummintát, amely meghatározza a szerződés-összefoglaló fő elemeit. A szerződés-összefoglalónak egységes szerkezetet és formátumot kell követnie, és könnyen olvashatónak, közérthetőnek és összehasonlíthatónak kell lennie.
                  
               
                     (2)
                  
                  
                     A szerződés-összefoglalóban – akár nyomtatott, akár elektronikus formában – nyújtott tájékoztatásnak az (EU) 2019/882 európai parlamenti és tanácsi irányelvnek (2) megfelelően figyelembe kell vennie a termékekhez és szolgáltatásokhoz való akadálymentességi követelmények harmonizálását szolgáló uniós jogszabályok vonatkozó hozzáférhetőségi követelményeit.
                  
               
                     (3)
                  
                  
                     A szerződés-összefoglalónak meg kell felelnie a fogyasztóvédelmi jogszabályok – például a 93/13/EGK tanácsi irányelv (3), a 2005/29/EK európai parlamenti és tanácsi irányelv (4) vagy a 2011/83/EU európai parlamenti és tanácsi irányelv (5) – szerinti kötelezettségeknek. Hasonlóképpen meg kell felelnie a személyes adatok védelmével kapcsolatos jogszabályok – például az (EU) 2016/679 európai parlamenti és tanácsi rendelet (6) – szerinti jogoknak és kötelezettségeknek.
                  
               
                     (4)
                  
                  
                     Az áttekinthetőség érdekében a szerződés-összefoglalót – a kellően indokolt eseteket kivéve – úgy kell kialakítani, hogy ne haladja meg az egy A4-es oldal terjedelmet, és olyan betűtípust kell alkalmazni, amely nyomtatásban könnyen olvasható. Több különböző szolgáltatás egyetlen szerződésbe foglalása esetén a könnyen olvasható betűtípussal nyomtatott szerződés-összefoglaló legfeljebb három A4-es oldal terjedelmű lehet. Az ezt meghaladó terjedelmet indokolhatja például, ha a cél a fogyatékossággal élő fogyasztók hozzáférésének elősegítése. Az elektronikus hírközlési szolgáltatásajánlatok közötti összehasonlíthatóság biztosítása és a különböző tartalmi elemek csoportosítása végett a szerződés-összefoglalót egyértelműen elkülönülő rovatokba kell rendezni. A közérthetőség és a lényegi információk gyors azonosításának megkönnyítése érdekében a rovatok tartalmi elemeit rövid mondatokba kell foglalni. Az áttekinthetőség és a nyomtathatóság érdekében megfelelő nagyságú margót kell hagyni.
                  
               
                     (5)
                  
                  
                     Az, hogy egy adott betűtípus könnyen olvasható-e, számos tényezőtől függ, köztük az olvasótávolságtól, a karaktermagasságtól és az elektronikus úton rendelkezésre bocsátott dokumentumokban alkalmazott betűméret könnyű nagyíthatóságától. Közelről való olvasáskor a legalább 10 pontos betűméretet a legtöbb fogyasztó könnyen olvashatónak találja. A rovatok címét a szöveghez képest egyértelműen meg kell különböztetni, például nagyobb betűméret használatával. A könnyebb olvashatóság érdekében célszerű a széles körben használt sans serif betűtípusok valamelyikét alkalmazni. A könnyű olvashatóságot a korszerű technikai gyakorlatnak megfelelően a háttér és a betűtípus közötti kellő kontrasztnak is elő kell segítenie, különösen ha színes dokumentumról van szó.
                  
               
                     (6)
                  
                  
                     A szerződés-összefoglalót jellemzően legalább 10 pontos betűmérettel kell rendelkezésre bocsátani, ugyanakkor az elektronikus hírközlési szolgáltatások elektronikus eszközök vagy csatornák révén való értékesítésekor – például a rendszerint kiskereskedelmi értékesítésű feltöltőkártyás szolgáltatások esetében – indokolt lehet a szerződés-összefoglaló kicsinyített változatának használata, például azért, hogy az illeszkedjen az eszköz vagy a csomagolás méretéhez. A feltöltőkártyás szolgáltatásokat időnként olyan csomagolásban értékesítik, amelyek méretéből adódóan a gyakorlatban kivitelezhetetlen a 10 pontos betűméret alkalmazása.
                  
               
                     (7)
                  
                  
                     Az előírt információkat közvetlenül a szerződés-összefoglalóban kell feltüntetni, ezek közlésére nem lehet egyéb információforrásokra való hivatkozást feltüntetni, kivéve ha a szerződés-összefoglaló kitöltési útmutatója ezt kifejezetten lehetővé teszi. Az olyan vizuális elemek, mint a szimbólumok, ikonok, grafikai jelek, illetve a hivatkozások és előugró ablakok használata nem mehet a könnyű olvashatóság rovására, és túlzott használatukat kerülni kell, hogy ezek ne vonják el a fogyasztó figyelmét az összefoglaló tartalmáról. A szerződés-összefoglaló tartalmának azokra a kiemelt információkra kell összpontosítania, amelyekre a fogyasztónak az ajánlatok összehasonlításához és a megalapozott döntéshez szüksége van.
                  
               
                     (8)
                  
                  
                     A szaknyelv, a szakzsargon és a betűszavak használata kerülendő.
                  
               
                     (9)
                  
                  
                     A szolgáltatások egységesített forma alapján való ismertetése igen fontos a fogyasztók számára. A szerződés-összefoglalóban szereplő szolgáltatásokat és adott esetben a számlázási időszakra eső adatforgalom volumenét fel kell tüntetni. Az adatforgalom volumenének a szolgáltatásban foglalt hívások, üzenetek és adatok mennyiségére kell vonatkoznia, adott esetben a szolgáltató barangolásra alkalmazott, méltányos használatra vonatkozó feltételeit is ideértve. A hívásokat percben vagy másodpercben, az üzeneteket azok számában, az adatokat pedig megabájtban vagy gigabájtban kell mérni, a szolgáltató által a szerződéskötést megelőzően nyújtott tájékoztatásnak megfelelően.
                  
               
                     (10)
                  
                  
                     A szerződés-összefoglalónak tartalmaznia kell a szolgáltató kapcsolattartási adatait, különösen azt, hogy panasz esetén hova lehet fordulni. A releváns kapcsolattartási adatok az e-mail-cím vagy telefonszám mellett a webes űrlapok vagy más típusú közvetlen kapcsolat használatának lehetőségét is magukban foglalhatják.
                  
               
                     (11)
                  
                  
                     Az elektronikus hírközlési szolgáltatásokat egyértelműen kell ismertetni, és a főbb szolgáltatási jellemzőiket is fel kell tüntetni. Adott esetben ismertetni kell a berendezés típusát.
                  
               
                     (12)
                  
                  
                     Az (EU) 2015/2120 európai parlamenti és tanácsi rendelet (7) 4. cikke (1) bekezdésének d) pontja értelmében az internet-hozzáférési szolgáltatást magukban foglaló szerződésekben világos, könnyen érthető magyarázatnak kell szerepelnie a minimális, a rendes körülmények között elérhető, a maximális, és a hirdetésekben megadott le- és feltöltési sebességről helyhez kötött hálózat esetében, illetve a becsült maximális és a hirdetésekben megadott le- és feltöltési sebességről mobil hálózatok esetében. Az (EU) 2018/1972 irányelv 102. cikke (3) bekezdésének f) pontja előírja, hogy ezen információk összefoglalójának szerepelnie kell a szerződés-összefoglalóban. A szerződés-összefoglalónak tartalmaznia kell az internet-hozzáférési szolgáltatás minimális, rendes körülmények között elérhető és maximális le- és feltöltési sebességét helyhez kötött hálózat esetében, valamint a becsült maximális le- és feltöltési sebességét mobil hálózatok esetében.
                  
               
                     (13)
                  
                  
                     Az (EU) 2015/2120 rendelet 4. cikke (1) bekezdésének e) pontja értelmében az internet-hozzáférési szolgáltatást magukban foglaló szerződésekben világos, könnyen érthető magyarázatnak kell szerepelnie a nemzeti jog értelmében a fogyasztó rendelkezésére álló jogorvoslati lehetőségekről arra az esetre, ha az internet-hozzáférési szolgáltatás tényleges teljesítménye eltérne a szerződésben megadott teljesítménytől. Az (EU) 2018/1972 irányelv 102. cikke (3) bekezdésének f) pontja előírja, hogy e magyarázatnak rövidített formában szerepelnie kell a szerződés-összefoglalóban. A szerződés-összefoglalónak tartalmaznia kell a nemzeti jog értelmében a fogyasztó rendelkezésére álló jogorvoslati lehetőségek összefoglalóját arra az esetre, ha az internet-hozzáférési szolgáltatás tényleges teljesítménye a sebesség vagy más szolgáltatásminőségi paraméterek tekintetében eltérne a szerződésben megadott teljesítménytől.
                  
               
                     (14)
                  
                  
                     Az árral kapcsolatos információknak tartalmazniuk kell az alkalmazandó aktiválási díjat, a rendszeres, illetve fogyasztásfüggő díjakat, így az összehasonlíthatóság érdekében a számlázási időszakonként fizetendő, illetve az egy hónapra eső árat, a kedvezményeket, és adott esetben a berendezések árát. A kedvezményes árakat egyértelműen, a kedvezményes ajánlat időtartamát, valamint a kedvezmény nélküli teljes árat megjelölve kell feltüntetni. A rendszeresen fizetendő áron felüli díjakkal kapcsolatos információk terjedelmesek is lehetnek, ezért a szerződés-összefoglalóban elegendő feltüntetni, hogy ezek az információk a szerződéskötést megelőzően nyújtott teljes körű tájékoztatás részeként külön – például elektronikus úton – rendelkezésre állnak.
                  
               
                     (15)
                  
                  
                     „A szerződés időtartama, megújítása és felmondása” rovatban szereplő, a szerződés felmondásának feltételeire vonatkozó információknak ki kell terjedniük a szerződés – ideértve a csomagajánlatokat is – annak lejártakor, illetve – amennyiben az uniós és a nemzeti jog ezt lehetővé teszi – idő előtt történő felmondására, ezen belül az idő előtti felmondás díjaira és a végberendezés feloldásával kapcsolatos információkra.
                  
               
                     (16)
                  
                  
                     Ha a fogyatékossággal élő végfelhasználóknak szánt különböző termékekkel és szolgáltatásokkal kapcsolatos információk terjedelmesek és sokfélék, a szerződés-összefoglalóban fel lehet tüntetni, hogy ezek a részletes információk külön – például elektronikus úton – rendelkezésre állnak.
                  
               
                     (17)
                  
                  
                     Az egyéb releváns információkat tartalmazó opcionális rovatban a szolgáltatók feltüntethetik a szerződéskötést vagy bármilyen ennek megfelelő ajánlat elfogadását megelőzően az uniós vagy nemzeti jog értelmében rendelkezésre bocsátandó kiegészítő információkat. Ez kiterjedhet többek között a szolgáltatóváltással, a biztonsággal, a személyes adatok kezelésével, az energiafogyasztással vagy a szén-dioxid-kibocsátással kapcsolatos információkra. Ha a tagállamok élnek azzal a lehetőséggel, hogy nemzeti jogukban olyan kérdésekben tartanak fenn vagy vezetnek be rendelkezéseket, amelyeket az (EU) 2018/1972 irányelv 102. cikke nem szabályoz, a szóban forgó információkat a szolgáltató ebben az opcionális rovatban tüntetheti fel.
                  
               
                     (18)
                  
                  
                     Az (EU) 2018/1972 irányelv 123. cikke értelmében a Bizottságnak – az irányelv III. része III. címének alkalmazásáról készítendő jelentés részeként – rendszeresen felül kell vizsgálnia e végrehajtási rendelet alkalmazását.
                  
               
                     (19)
                  
                  
                     A Bizottság konzultált az Európai Elektronikus Hírközlési Szabályozók Testületével.
                  
               
                     (20)
                  
                  
                     Az e rendeletben előírt intézkedések összhangban vannak a Hírközlési Bizottság véleményével,
                  
               ELFOGADTA EZT A RENDELETET:
         
            1. cikk
            Szerződésösszefoglaló-minta
            A gépek közötti szolgáltatások nyújtására használt átviteli szolgáltatásoktól eltérő, nyilvánosan elérhető elektronikus hírközlési szolgáltatásokat nyújtó szolgáltatóknak a szerződés-összefoglalót a melléklet A. részében meghatározott dokumentumminta alapján és a melléklet B. részében meghatározott instrukciókkal összhangban kell rendelkezésre bocsátaniuk.
         
         
            2. cikk
            Tartalmi elemek
            
               (1)   A szerződés-összefoglalót – a kellően indokolt eseteket kivéve – úgy kell kialakítani, hogy nyomtatásban ne haladja meg az egy A4-es oldal terjedelmet. A legalább egy internet-hozzáférési szolgáltatást vagy egy nyilvánosan elérhető, számfüggő személyközi hírközlési szolgáltatást tartalmazó szolgáltatáscsomag vagy szolgáltatásokból és végberendezésből álló csomag egyetlen szerződésbe foglalása esetén a szerződés-összefoglalót – a kellően indokolt eseteket kivéve – úgy kell kialakítani, hogy nyomtatásban ne haladja meg a három A4-es oldal terjedelmet.
            
            
               (2)   A szerződés-összefoglalóban szereplő információkat a mellékletben meghatározott dokumentummintában szereplő rovatok sorrendjének megfelelően kell kialakítani, álló formátumú megjelenítéssel. Olyan betűtípus használandó, amely könnyen olvashatóvá teszi a szöveget. Legalább 10 pontos betűméretet kell használni. Kellően indokolt körülmények között a betűméret ennél kisebb is lehet; ilyen esetekben meg kell teremteni azt a lehetőséget, hogy a szerződés-összefoglaló elektronikus úton nagyítható legyen, vagy hogy a legalább 10 pontos betűmérettel készült változat igény esetén a fogyasztó rendelkezésre álljon.
            
            
               (3)   A szerződés-összefoglaló tartalmának könnyen olvashatónak kell lennie, a háttér és a betűtípus közötti kellő kontraszttal, különösen ha színes dokumentumról van szó. A vizuális elemek nem takarhatják ki a szöveget.
            
            
               (4)   A szerződés-összefoglalót a fogyasztók számára könnyen olvasható, közérthető megfogalmazással kell megszövegezni. A szerződés-összefoglalónak azokra a kiemelt információkra kell összpontosítania, amelyekre a fogyasztónak az ajánlatok összehasonlításához és a megalapozott döntéshez van szüksége.
            
            
               (5)   A rovatok címének egyértelműen el kell különülnie a szövegtől.
            
         
         
            3. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2020. december 21-től kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. december 17.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 312., 2018.12.17., 36. o.
         
         
            (2)  Az Európai Parlament és a Tanács (EU) 2019/882 irányelve (2019. április 17.) a termékekre és a szolgáltatásokra vonatkozó akadálymentességi követelményekről (HL L 151., 2019.6.7., 70. o.).
         
            (3)  A Tanács 93/13/EGK irányelve (1993. április 5.) a fogyasztókkal kötött szerződésekben alkalmazott tisztességtelen feltételekről (HL L 95., 1993.4.21., 29. o.).
         
            (4)  Az Európai Parlament és a Tanács 2005/29/EK irányelve (2005. május 11.) a belső piacon az üzleti vállalkozások fogyasztókkal szemben folytatott tisztességtelen kereskedelmi gyakorlatairól, valamint a 84/450/EGK tanácsi irányelv, a 97/7/EK, a 98/27/EK és a 2002/65/EK európai parlamenti és tanácsi irányelvek, valamint a 2006/2004/EK európai parlamenti és tanácsi rendelet módosításáról (HL L 149., 2005.6.11., 22. o.).
         
            (5)  Az Európai Parlament és a Tanács 2011/83/EU irányelve (2011. október 25.) a fogyasztók jogairól, a 93/13/EGK tanácsi irányelv és az 1999/44/EK európai parlamenti és tanácsi irányelv módosításáról, valamint a 85/577/EGK tanácsi irányelv és a 97/7/EK európai parlamenti és tanácsi irányelv hatályon kívül helyezéséről (HL L 304., 2011.11.22., 64. o.).
         
            (6)  Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (HL L 119., 2016.5.4., 1. o.).
         
            (7)  Az Európai Parlament és a Tanács (EU) 2015/2120 rendelete (2015. november 25.) a nyílt internet-hozzáféréssel és az EU-n belüli szabályozott hírközlési szolgáltatásokra vonatkozó kiskereskedelmi díjakkal kapcsolatos intézkedések meghozataláról, továbbá a 2002/22/EK irányelv és az 531/2012/EU rendelet módosításáról (HL L 310., 2015.11.26., 1. o.).
      
      
         
            MELLÉKLET
            
               SZERZŐDÉS-ÖSSZEFOGLALÓ MINTA
            
            
               A. rész – Dokumentumminta
            
            
                        [Felelős egység neve]
                     
                     
                        [Szolgáltató/szolgáltató logója]
                        [Kapcsolat]
                     
                  
               Szerződés-összefoglaló
            
            
                        •
                     
                     
                        E szerződés-összefoglaló az uniós jogszabályok követelményeinek megfelelően (1) tartalmazza a szolgáltatásajánlat fő elemeit.
                     
                  
                        •
                     
                     
                        Az összefoglaló segít összehasonlítani a különböző szolgáltatásajánlatokat.
                     
                  
                        •
                     
                     
                        A szolgáltatással kapcsolatos teljes körű tájékoztatást más dokumentumok tartalmazzák.
                     
                  
               Szolgáltatás
               ok és berendezések
            
            […]
            
               Az internet-szolgáltatás sebessége és a jogorvoslati lehetőségek
            
            
               […]
            
            
               
                  Ár
               
            
            […]
            
               A szerződés időtartama, megújítása és felmondása
            
            […]
            
               Funkciók fogyatékossággal élő végfelhasználóknak
            
            […]
            
               Egyéb lényeges információk
            
            
               […]
            
            
               B. rész – Kitöltési útmutató a szerződés-összefoglaló mintához
            
            Az ajánlatban szereplő elektronikus hírközlési szolgáltatás(ok) megnevezését vagy márkanevét közvetlenül a „Szerződés-összefoglaló” cím felett kell megjeleníteni. A szolgáltató nevét közvetlenül az elektronikus hírközlési szolgáltatás(ok) megnevezése után kell feltüntetni. A szolgáltató elhelyezheti logóját a „Szerződés-összefoglaló” cím mellett. Az első három bevezető mondat a szerződés-összefoglaló elválaszthatatlan részét képezi, azokat tilos megváltoztatni.
            A szolgáltató nevét, címét és közvetlen kapcsolattartási adatait, illetve – amennyiben ettől eltér – a panaszok kezelésére szolgáló közvetlen kapcsolattartási adatait a szolgáltató neve alatt kell feltüntetni. A szerződés-összefoglalót keltezéssel kell ellátni.
            Ha a szerződésnek nem része végberendezés rendelkezésre bocsátása, a „Szolgáltatások és berendezések” rovatban a berendezésre való hivatkozást törölni kell, vagy fel kell tüntetni, hogy a hivatkozás tárgytalan. Ha a szerződésnek nem része internet-hozzáférési szolgáltatás, „Az internet-hozzáférési szolgáltatás sebessége és a jogorvoslati lehetőségek” rovatot törölni kell, vagy fel kell tüntetni, hogy a rovat tárgytalan. Ha az összefoglalóban nem szerepelnek kiegészítő információk, az „Egyéb lényeges információk” rovatot törölni kell, vagy fel kell tüntetni, hogy a rovat tárgytalan.
            Az A. részben dőlt betűvel szedett szövegrészek azt jelzik, hogy az adott dőlt betűs rovatcímek, rovatcímelemek és a kapcsolódó információk megjelenítése nem minden körülmények között kötelező. Az A. részben szereplő szögletes zárójelek helyén kell megadni a kért információkat.
            „Szolgáltatások és berendezések” rovat
            
                         
                     
                     
                        Ez a rovat az elektronikus hírközlési szolgáltatás(ok) főbb jellemzőinek ismertetésére szolgál, ideértve többek között a helyhez kötött beszédalapú telefonszolgáltatást, a mobil beszédalapú telefonszolgáltatást, a mobil internet-hozzáférést, a helyhez kötött internet-hozzáférést, a televíziós műsorszolgáltatásra irányuló átviteli szolgáltatásokat vagy a számfüggetlen személyközi hírközlési szolgáltatásokat. Az (EU) 2018/1972 irányelv 107. cikke szerinti szolgáltatáscsomagok esetében ismertetni kell a végberendezés típusát és a szolgáltatásokat is, adott esetben például a televíziós csomagokat, az online videotéka szolgáltatást vagy az egyéb médiaszolgáltatásokat. A televíziós műsorszolgáltatásra irányuló átviteli szolgáltatások, valamint ilyen szolgáltatásokat is tartalmazó szolgáltatáscsomagok esetében ez jelentheti az ajánlatban szereplő televíziós csomagok típusainak megjelölését, ha nem lehetséges felsorolni a csomagban szereplő összes csatornát. Szolgáltatáscsomagok esetében a szolgáltatásokat az ebben a bekezdésben megadott sorrendben kell felsorolni. Az ismertetésben adott esetben fel kell tüntetni a hívások, üzenetek és adatforgalom mennyiségét, illetve volumenét, csakúgy mint a szolgáltató barangolásra alkalmazott, méltányos használatra vonatkozó feltételeit.
                     
                  „Az internet-szolgáltatás sebessége és a jogorvoslati lehetőségek” rovat
            
                         
                     
                     
                        Ha a szolgáltatás internet-hozzáférést is magában foglal, ebben a rovatban kell ismertetni az (EU) 2015/2120 rendelet 4. cikke (1) bekezdésének d) és e) pontja szerint előírt magyarázat összefoglalóját. Helyhez kötött internet-hozzáférési szolgáltatás esetében a minimális, a rendes körülmények között elérhető és a maximális le- és feltöltési sebességet, mobil internet-hozzáférési szolgáltatás esetében a becsült maximális le- és feltöltési sebességet kell feltüntetni. Ebben a rovatban kell feltüntetni a nemzeti jog értelmében a fogyasztó rendelkezésére álló jogorvoslati lehetőségek összefoglalóját arra az esetre, ha az internet-hozzáférési szolgáltatás tényleges teljesítménye a sebesség vagy más szolgáltatásminőségi paraméterek tekintetében eltér a szerződésben megadott teljesítménytől.
                     
                  „Ár” rovat
            
                         
                     
                     
                        Közvetlen kifizetések ellenében nyújtott elektronikus hírközlési szolgáltatások esetében ebbe a rovatba kell belefoglalni a szolgáltatás aktiválási költségét, valamint a rendszeres, illetve fogyasztásfüggő díjakat.
                     
                  
                         
                     
                     
                        Előfizetési szerződések esetében fel kell tüntetni a vonatkozó adókat is tartalmazó, számlázási időszakonként fizetendő rendszeres díjat, melynek egy hónapra eső összegét is fel kell tüntetni, amennyiben a számlázási időszak nem egy hónapos. A további állandó árakat – például a szolgáltatás aktiválásának árát és adott esetben a berendezés árát –, valamint adott esetben az időszakos kedvezményeket is fel kell tüntetni.
                     
                  
                         
                     
                     
                        A szerződés-összefoglalóban adott esetben fel kell tüntetni azokat a fogyasztáson alapuló díjakat, amelyeket a rendszeres díjban foglalt volumenek túllépése esetén alkalmaznak. A rendszeres díj részét nem képező kiegészítő szolgáltatások tekintetében jelezni kell, hogy az azok díjaival kapcsolatos információk külön állnak rendelkezésre.
                     
                  
                         
                     
                     
                        Jelezni kell, ha a szolgáltatást nem közvetlen kifizetés ellenében, hanem azzal a feltétellel nyújtják, hogy a felhasználó bizonyos kötelezettségeket vállal.
                     
                  „A szerződés időtartama, megújítása és felmondása” rovat
            
                         
                     
                     
                        A szerződés-összefoglalóban adott esetben fel kell tüntetni a szerződés időtartamát (hónapban), és a szerződés megújítása, illetve annak lejárta vagy idő előtt történő felmondása esetén alkalmazandó főbb feltételeket. Fel kell tüntetni a szerződés idő előtt történő felmondásának díját, és ezen belül a berendezés feloldásával kapcsolatos információkat. Ezek az információk nem érintik a szerződések felmondásának az uniós és a nemzeti jogban biztosított egyéb indokait – például a szerződés hibás teljesítését.
                     
                  „Funkciók fogyatékossággal élő végfelhasználóknak” rovat
            
                         
                     
                     
                        Ebben a rovatban kell ismertetni a fogyatékossággal élő végfelhasználók rendelkezésére bocsátott főbb termékeket és szolgáltatásokat. Ez adott esetben magában foglalhatja legalább a valós idejű szövegátvitel, a teljes körű beszélgetési szolgáltatás, a közvetítő szolgáltatások, az akadálymentes segélyhívások, a speciálisan kialakított berendezés, az egyedi díjszabás és az akadálymentesen hozzáférhető információk feltüntetését. Adott esetben jelezni kell, hogy egy külön részletes tájékoztató is rendelkezésre áll.
                     
                  „Egyéb lényeges információk” rovat
            
                         
                     
                     
                        Ebben a rovatban a szolgáltató megadhatja a szerződéskötést vagy bármilyen ennek megfelelő ajánlat elfogadását megelőzően az uniós vagy nemzeti jog értelmében a fogyasztó rendelkezésére bocsátandó kiegészítő információkat.
                     
                  
               (1)  Az Európai Elektronikus Hírközlési Kódex létrehozásáról szóló, 2018. december 11-i (EU) 2018/1972 európai parlamenti és tanácsi irányelv (HL L 321., 2018.12.17., 36. o.) 102. cikkének (3) bekezdése.